Diari Oficial de la Generalitat Valenciana


Sumari del DOGV 9592, del 10-05-2023 (2023/4859)

RESOLUCIÓ de 25 d'abril de 2023, del Servei Territorial d'Indústria, Energia i Mines de València, per la qual es denega la sol·licitud presentada per Luho Inversiones, SL, d'autorització d'implantació en sòl no urbanitzable, autorització administrativa prèvia i autorització administrativa de construcció corresponent a la central fotovoltaica denominada PSF Albal 1, de 3,27 MW de potència instal·lada, i les instal·lacions de connexió amb la xarxa de distribució d'energia elèctrica, a ubicar en les parcel·les 39, 40, 143 i 178 del polígon 11 del terme municipal d'Albal.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9592

Data del DOGV
:   10-05-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/4859


Data del document
:   25-04-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * pla d'urbanisme

RESOLUCIÓ de 25 d'abril de 2023, del Servei Territorial d'Indústria, Energia i Mines de València, per la qual es denega la sol·licitud presentada per Luho Inversiones, SL, d'autorització d'implantació en sòl no urbanitzable, autorització administrativa prèvia i autorització administrativa de construcció corresponent a la central fotovoltaica denominada PSF Albal 1, de 3,27 MW de potència instal·lada, i les instal·lacions de connexió amb la xarxa de distribució d'energia elèctrica, a ubicar en les parcel·les 39, 40, 143 i 178 del polígon 11 del terme municipal d'Albal. [2023/4859]  
  
Antecedents  
Primer. Luho Inversiones, SL, a través de representant degudament acreditat, presenta instància davant el registre telemàtic de la Generalitat Valenciana amb data 11 de desembre de 2020 (núm. de registre GVRTE/2020/1925016), en la qual sol·licita autorització administrativa prèvia i autorització administrativa de construcció per a la instal·lació fotovoltaica denominada PSF Albal 1, a Albal (València), incloent-hi la seua infraestructura d'evacuació:  
Instal·lació fotovoltaica: la central fotovoltaica denominada PFV Albal 1, de 3,52 MWp, està composta per un camp generador de 7.824 mòduls fotovoltaics de 450 Wp, muntats directament sobre el sòl en estructura fixa monopal clavada. Aquests mòduls fotovoltaics es connecten amb 1 inversor de 3,27 MW. La potència nominal de la instal·lació estarà limitada, a través d'un PPC independent, a 3,20 MW. Al seu torn, l'inversor es connecta amb la part de baixa tensió d'un transformador de potència de 3.670 kVA per a elevar la tensió a 20 kV. Una línia del tipus HEPRZ1 de 3x240mm² AI enllaçarà el centre d'inversió i transformació amb el centre de lliurament i mesura particular situat en parcel·la privada, des d'on s'evacuarà l'energia de la planta solar fotovoltaica mitjançant una línia del tipus HEPRZ1 de 3x240mm² Al enllaçant amb el centre de seccionament independent telecomandat.  
  
El punt de connexió amb la xarxa de distribució: es realitzarà en la línia a 20 kV, en concret, en el suport 590602 de la línia L-05 UE 7 de 20 kV de l'ST Albal, i serà necessària la instal·lació de l'esmentat centre de seccionament, nova extensió de xarxa i modificació de línia de distribució existent, que seran objecte de tramitació en altres expedients.  
  
Segon. El 28 de juny de 2021 s'acorda l'admissió a tràmit de la sol·licitud d'autorització administrativa prèvia de la instal·lació.  
Tercer. Es realitza el tràmit d'informació pública de l'expedient durant el termini de 15 dies hàbils, establit en l'article 23 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, i la seua modificació pel Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna. Es publiquen els anuncis corresponents en el Butlletí Oficial de la Província de València el 9 de juny de 2022 (núm. 110), en el Diari Oficial de la Generalitat Valenciana el 2 de juny de 2022 (núm. 9353) i al tauler d'anuncis de l'Ajuntament d'Albal. Així mateix, es posa la documentació a la disposició del públic en general en la seu electrònica de la Generalitat.  
Quart. En data 30 de maig de 2022 es remet separata a l'Ajuntament d'Albal, a fi que en el termini de 15 dies presente la seua conformitat o oposició a la instal·lació. Així mateix, se li sol·licita que en virtut de l'article 25.3 del Decret llei 14/2020, de 7 d'agost, modificat per l'article 10.6 del Decret llei 1/2022, de 22 d'abril, emeta informe en matèria de paisatge.  
El 17 de juny de 2022 es rep de l'Ajuntament d'Albal un informe de compatibilitat urbanística, a l'efecte de determinar l'oposició o acceptació amb la instal·lació, que conclou que la instal·lació proposada no és contrària a la normativa aplicable.  
El 17 de juny de 2022 es rep de l'Ajuntament d'Albal un informe en matèria de paisatge, encara que entén que no concorren les característiques de l'article 25.3 del Decret llei 14/2020 per trobar-se en sòl no urbanitzable amb protecció paisatgística. El 15 de setembre es trasllada l'informe al promotor. El 22 de setembre de 2022 el titular manifesta la seua conformitat amb el contingut de l'informe paisatgístic, però considera que l'Ajuntament hauria d'haver emés un informe favorable respecte a paisatge, en virtut de la llicència urbanística ja atorgada i, en cas d'haver de complir els requeriments del Decret llei 14/2020, en el seu article 25.3, referenciar-lo a la classificació del sòl donat en el moment de concessió de la llicència urbanística.  
Cinqué. En data 30 de maig de 2022 es remeten separates a la resta de diferents administracions públiques, organismes o empreses de servei públic o de serveis d'interés general amb béns o drets al seu càrrec afectats per la instal·lació, a fi que en el termini de 15 dies presenten la seua conformitat o oposició a la instal·lació, amb el resultat següent:  
  
No s'ha obtingut resposta per part d'I-DE Redes Eléctricas Inteligentes, SAU, ni de l'Agència Estatal de Seguretat Aèria (AESA).  
L'11 de juliol de 2022 es rep un informe favorable condicionat de la Direcció General de Medi Natural i Avaluació Ambiental. Es notifica l'informe el 15 de setembre de 2022 al promotor de la instal·lació, el qual contesta el 22 de setembre de 2022 expressant la conformitat a tots els condicionats de l'informe.  
  
El 15 de juliol de 2022 es rep un informe favorable de l'Administrador d'Infraestructures Ferroviàries (ADIF).  
Sisé. En data 30 de maig de 2022 se sol·licita un informe en matèria d'ordenació del territori i paisatge a la Direcció General de Política Territorial i Paisatge de la Conselleria de Política Territorial, Obres Públiques i Mobilitat, en compliment de l'article 25 del Decret llei 14/2020, perquè s'emeta en el termini de 15 dies. El 14 de juny de 2022 se li trasllada l'estudi agrològic aportat a l'expedient pel promotor l'1 de juny de 2022. Així mateix, el 21 de juny de 2022 se li trasllada l'informe en matèria de paisatge rebut de l'Ajuntament d'Albal el 17 de juny de 2022.  
El 6 de setembre de 2022 es rep un informe del Servei de Gestió Territorial, pertanyent a la Direcció General de Política Territorial i Paisatge, en el qual indica que vist que:  
La planta solar se situa majorment sobre sòls classificats com a sòl no urbanitzable comú, d'acord amb el planejament vigent d'Albal, i en sòls de molt elevada capacitat agrològica.  
L'article 10.1.e del Decret llei 14/2020 estableix que els emplaçaments de les centrals fotovoltaiques hauran d'utilitzar el menor sòl possible d'alt valor agrològic, i no es podrà implantar en els sòls de molt alta capacitat agrològica, excepte millor coneixement científic.  
  
El promotor adjunta un estudi de les característiques agrològiques del sòl agrícola del municipi d'Albal (de maig de 2022), es vol fer esment que aquest haurà de ser tramitat d'acord amb l'estipulat en l'apartat 7.d de l'article 7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, modificat pel Decret llei 1/2022.  
  
L'informe conclou que la instal·lació de la planta solar i la seua infraestructura d'evacuació es considera incompatible, atenent les determinacions normatives d'aplicació i les cartografies oficials d'ordenació del territori. La justificació dels aspectes determinats en l'informe serà objecte de la remissió d'un nou informe.  
El 15 de setembre de 2022 es notifica l'informe al promotor, al qual contesta el 22 de setembre de 2022, sol·licitant al Servei de Gestió Territorial que obtinga un informe jurídic en relació amb la vigència en el temps de les lleis, i els tràmits i requisits tècnics exigibles a aquesta planta solar fotovoltaica des de la perspectiva urbanística i territorial i que, d'acord amb aquest, es convalide la llicència urbanística atorgada en el seu moment, i emeta informe favorable a la planta basant-se en aquesta.  
El 29 de setembre de 2022 es comunica a la Direcció General de Política Territorial i Paisatge la resposta del titular, per a la qual es rep un nou informe del Servei de Gestió Territorial el 24 de març de 2023 en què indica que, pel que fa a la no tramitació d'aquest expedient segons la normativa aplicada actual sinó per l'anterior Decret 88/2005, aquest servei constata que va emetre informe d'acord amb la sol·licitud rebuda per l'òrgan substantiu, el qual en virtut de l'article 25.1 i 25.2 de l'esmentat Decret llei 14/2020, de 7 d'agost, modificat per l'article 10.6 del Decret llei 1/2022, de 22 d'abril, sol·licitava un informe en matèria d'ordenació del territori. I conclou que entretant la sol·licitud rebuda per l'òrgan substantiu sol·licite informe d'ordenació del territori de la instal·lació d'acord amb les determinacions del Decret llei 14/2020, aquest Servei es ratifica en l'informe emés en data 23 d'agost de 2022.  
  
Seté. El 21 de novembre de 2022 se sol·licita a la Direcció General d'Agricultura, Ramaderia i Pesca la revisió de la cartografia de capacitat agrològica del sòl a instàncies de l'informe rebut del Servei de Gestió Territorial.  
El 30 de novembre de 2022 es rep de la Direcció General d'Agricultura, Ramaderia i Pesca un informe desfavorable de la sol·licitud de revisió de la cartografia de la capacitat agrològica del sòl, justificat en el fet que l'homogeneïtat en els valors agrològics, tal com esmenta l'estudi agrològic aportat pel promotor, dels sòls d'Albal on es troben localitzades les instal·lacions, excepció feta de la zona de cultiu de l'arròs, no justifica una revisió de la cartografia de la capacitat agrològica i, d'altra banda, no es justifiquen dos aspectes fonamentals:  
  
No s'ha seguit una metodologia, a fi de revisar la cartografia classificació agrològica, en aquest cas d'acord amb la que va servir de base per a establir la capa de referència de la cartografia oficial de classe agrològica en l'annex II del Decret llei 14/2020.  
No es proposa ni defineix almenys una unitat ambiental homogènia, d'acord amb el que s'estableix en l'apartat 7.d de l'article 7 del TRLOTUP, modificat pel Decret llei 1/2022.  
Huité. El 7 de desembre de 2022 es notifica al promotor tràmit d'audiència per l'informe desfavorable emés per la Direcció General d'Agricultura, Ramaderia i Pesca, en resposta a la sol·licitud de revisió de la cartografia de la capacitat agrològica del sòl, i atés que a conseqüència d'aquest informe la instal·lació resulta incompatible per incompliment de l'article 10.1.e del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica. En virtut de l'article 82 de la Llei 39/2015, d'1 d'octubre, del procediment administratiu comú de les administracions públiques, en relació amb l'article 33 d'aquesta llei i l'article 33.1 del Decret llei 14/2020, en la redacció que en fa l'article 10.8 del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, se li concedeix un termini de cinc dies per a al·legar i presentar els documents i les justificacions que considere pertinents.  
El 15 de desembre de 2022 es reben al·legacions del promotor que es resumeixen així:  
S'ha produït un error evident de contingut juridicoadministratiu en l'informe emés per l'ST d'Agricultura, provocat al seu torn per un error en l'informe del Servei de Gestió Territorial de 23 d'agost de 2022, a través del qual s'efectua la petició d'informe a la Conselleria d'Agricultura. Vist l'informe de l'Advocacia de la Generalitat, amb data de signatura de 4 de novembre de 2022, el qual deixa clar i ras que l'apartat 7 de l'article 7 del TRLOTUP és aplicable únicament a les PSF de tramitació estatal i no a les xicotetes de tramitació autonòmica regulades pel Decret llei 14/2020.  
El promotor no pretén, ni revisar la cartografia de capacitat agrològica ni d'una finca ni d'una unitat ambiental homogènia. S'ha limitat com exigeix la norma d'aplicació (article 10-1.e del Decret llei 14/2022: utilitzar el menor sòl possible d'alt valor agrològic, i no es podrà implantar en els sòls de molt alta capacitat agrològica, excepte millor coneixement científic) a acreditar amb un estudi més detallat d'aquestes i un criteri científic que les finques concretes sobre les quals se situa la planta poden ser utilitzades per als fins proposats, sense que això supose deixar d'utilitzar sòls d'excepcional valor agrològic que obliguen al seu ús agropecuari.  
No obstant això anterior, s'adjunta a l'escrit d'al·legacions una nova versió de l'estudi agrològic.  
El 30 de desembre de 2022 es traslladen les al·legacions del promotor i la nova versió de l'estudi agrològic a:  
La Direcció General de Política Territorial i Paisatge.  
La Direcció General d'Agricultura, Ramaderia i Pesca.  
El 26 de gener de 2022 es rep informe de la Direcció General d'Agricultura, Ramaderia i Pesca de resposta a les al·legacions del promotor. L'informe manté el sentit emés amb anterioritat i emet informe desfavorable de les al·legacions traslladades pel Servei Territorial d'Indústria, Energia i Mines respecte a la valoració agrològica proposada pel promotor en el seu estudi. L'informe desfavorable es fonamenta en el següent:  
La metodologia que conforma la capacitat agrològica del sòl en la cartografia de referència té en compte variables fonamentalment edafològiques.  
L'estudi no aporta un treball de camp i de laboratori, com a mínim dels sòls en els quals s'emplaçaria la planta fotovoltaica, i en què s'estudien els paràmetres de sòl, físics i químics, establits en la metodologia que va servir per a elaborar la cartografia oficial de capacitat agrològica de referència i per la qual se n'estableixen cinc classes, A, B, C, D i E.  
  
Segons s'exposa en la pàgina 11 de l'estudi presentat, el mapa «Risc de salinització de sòls» la font del qual és l'IVIA, exposa que el municipi d'Albal presenta un risc de salinització moderat. Efectivament, que hi haja un risc de salinització no implica que els sòls de la zona es troben actualment salinitzats, encara que siga amb caràcter moderat.  
  
En la pàgina 10 de l'estudi presentat s'esmenta, «Segons el mapa d'«Estat de la salinització dels sòls de regadiu» (Font: IVIA - http://www.agrosal.ivia.es/mapas\_imagenes.html), aquest s'ha realitzat aplicant un model de simulació que considera la salinitat del sòl en zones de regadiu i publicat en: SUM, 20:333-345 (2004). http://dx.doi.org/10.1111/j.1475-2743.2004.tb00378.x, tot el municipi d'Albal és moderadament salí, CEes: 4-8 dS/m». La salinitat de l'extracte de saturació del sòl que es proposa, de moderadament salí (CEes: 4-8 dS/m), s'ha deduït d'una cartografia construïda per un model de simulació, per la qual cosa es requeriria almenys, contrastar-se i demostrar-se mitjançant anàlisi de laboratori, després de l'obtenció de mostres de sòl corresponent. No s'aporten anàlisis de sòls. Respecte de la salinització, no s'aporten anàlisis de sòls.  
El 2 de març de 2023 es reben noves al·legacions del promotor reiterant les anteriors i indicant que s'ha efectuat una analítica del sòl de les parcel·les afectades, d'acord amb la qual s'acompanya d'una addenda a l'anterior informe, amb una ampliació de les conclusions.  
Aquestes al·legacions es desestimen per haver-se presentat fora de termini.  
Nové. El 8 de març de 2023 es rep un informe del Servei de Gestió Territorial en el qual, sense perjudici de les determinacions establides en l'informe emés per aquest servei en data 23 d'agost de 2022 (considera incompatible la planta solar i la seua infraestructura, ateses les determinacions normatives aplicables i les cartografies oficials d'ordenació del territori) es conclou que no s'observa incompatibilitat amb el Pla d'acció territorial d'ordenació i dinamització de l'Horta de València de la planta fotovoltaica Albal 1.  
  
Fonaments de dret  
Primer. La instrucció i resolució d'aquest procediment administratiu correspon a la Generalitat Valenciana, en estar la instal·lació elèctrica objecte d'aquest radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració General de l'Estat.  
Segon. D'acord amb el que es disposa en l'article 4.1.b del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 13 de l'Ordre 1/2021, de 6 d'abril, de la Conselleria d'Economia Sostenible, Sectors Productius, Comerç i Treball, mitjançant la qual es desenvolupa el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon al Servei Territorial d'Indústria, Energia i Mines de València la resolució d'aquest procediment, en ser la potència a instal·lar igual o inferior a 10 MW.  
  
Tercer. D'acord amb l'incís a) de l'article 3 del Decret 88/2005, de 29 d'abril, la instal·lació està classificada dins del grup primer.  
Quart. De conformitat amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, i la seua tramitació i resolució es podran efectuar de manera consecutiva, coetània o conjunta.  
Cinqué. Segons estableix l'article 7 del capítol I, del títol III, règim jurídic i procediment d'autorització de centrals fotovoltaiques i parcs eòlics, del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, aquest títol és aplicable als projectes de centrals fotovoltaiques i parcs eòlics, l'autorització dels quals corresponga als òrgans competents de la Generalitat, i quedaran exclosos de la seua aplicació les centrals fotovoltaiques i els parcs eòlics d'aprofitament supraautonòmic, bé perquè la seua potència instal·lada siga superior a 50 MW o perquè excedisquen del territori de la Comunitat Valenciana.  
Sisé. Segons l'article 10.1.e del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els emplaçaments de les centrals fotovoltaiques tindran en compte utilitzar el menor sòl possible d'alt valor agrològic, i no es podran implantar en els sòls de molt alta capacitat agrològica, excepte millor coneixement científic. Circumstància que en aquest expedient no s'ha arribat a determinar.  
  
Seté. L'article 25.2 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, estableix que sense perjudici de la resta d'informes i pronunciaments de les administracions públiques intervinents, aquest informe haurà de ser favorable en els termes previstos en l'apartat 1 del mateix article a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en què l'esmentada autorització no es requerisca, d'acord amb la legislació d'ordenació del territori, urbanística i del paisatge. Excepció que no aplica a la instal·lació objecte d'aquest expedient.  
  
Vist el que s'ha exposat i vistos els preceptes legals esmentats i altres disposicions aplicables, aquest Servei Territorial d'Indústria, Energia i Mines, RESOL  
  
Primer  
Denegar la sol·licitud formulada per Luho Inversiones, SL, d'autorització d'implantació en sòl no urbanitzable, autorització administrativa prèvia i autorització administrativa de construcció per a una instal·lació de producció d'energia elèctrica mitjançant tecnologia solar fotovoltaica, de potència instal·lada 3,27 MW, denominada PSF Albal 1, i les instal·lacions de connexió amb la xarxa de distribució d'energia elèctrica, situada la planta generadora en les parcel·les 39, 40, 143 i 178 del polígon 11 del terme municipal d'Albal, província de València, a conseqüència del pronunciament no favorable en matèria d'ordenació del territori, segons els informes del Servei de Gestió Territorial, en relació amb els informes desfavorables de la Direcció General d'Agricultura, Ramaderia i Pesca relatius a la revisió de la cartografia de la capacitat agrològica del sòl.  
  
Segon  
Ordenar la notificació d'aquesta resolució al sol·licitant Luho Inversiones, SL, així com a la Direcció General d'Indústria, Energia i Mines, a la Direcció General de Política Territorial i Paisatge, a l'Ajuntament d'Albal, a la Direcció General de Medi Natural i Avaluació Ambiental, a l'Administrador d'Infraestructures Ferroviàries (ADIF), a I-DE Redes Eléctricas Inteligentes, SAU, i a l'Agència Estatal de Seguretat Aèria (AESA). Tot això, de conformitat amb el que es disposa en els articles 30 i 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Contra aquesta resolució, que no posa fi a la via administrativa, es pot interposar un recurs d'alçada davant la Direcció General d'Indústria, Energia i Mines, en el termini d'un mes comptat a partir de l'endemà d'aquell en què tinga lloc la notificació d'aquesta resolució, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 25 d'abril de 2023.- El cap del servei territorial d'Indústria, Energia i Mines: Roberto Javier Anchel Año